title: Kommissionens afgørelse (EU) 2016/153 af 2. juli 2015 om de foranstaltninger, SA.31883 — 2015/N, 2011/C, som Østrig har ydet og planlægger at yde til Österreichische Volksbanken-AG og sammenslutningen af industriandelsbanker, og om ændring af afgørelse 2013/298/EU (meddelt under nummer C(2015) 4635) (EØS-relevant tekst)

text:
               10.2.2016

               DA

               Den Europæiske Unions Tidende

               L 34/132

         KOMMISSIONENS AFGØRELSE (EU) 2016/153
   af 2. juli 2015
   om de foranstaltninger, SA.31883 — 2015/N, 2011/C, som Østrig har ydet og planlægger at yde til Österreichische Volksbanken-AG og sammenslutningen af industriandelsbanker, og om ændring af afgørelse 2013/298/EU

         (meddelt under nummer C(2015) 4635)

   (Kun den tyske udgave er autentisk)
   (EØS-relevant tekst)
   EUROPA-KOMMISSIONEN HAR —
   under henvisning til traktaten om Den Europæiske Unions funktionsmåde, særlig artikel 108, stk. 2, første afsnit,
   under henvisning til aftalen om Det Europæiske Økonomiske Samarbejdsområde, særlig artikel 62, stk. 1, litra a),
   efter at have opfordret de interesserede parter til at fremsætte deres bemærkninger i overensstemmelse med disse artikler (1),
   ud fra følgende betragtninger:
   1.   SAGSFORLØB

               (1)

               Den 9. december 2008 (2) (herefter »afgørelsen fra 2008«) godkendte Kommissionen den østrigske bankpakke, som efterfølgende blev forlænget fire gange (3) og udløb den 30. juni 2011.

               (2)

               I april 2009 fik Österreichische Volksbanken-AG (herefter »ÖVAG«) tilført 1 mia. EUR inden for rammerne af den østrigske bankpakke. Derudover foretog den inden for rammerne af bankpakken den 9. februar, den 18. marts og den 14. september 2009 tre statsgaranterede emissioner på hver 1 mia. EUR. Østrig ydede disse støtteforanstaltninger under den forudsætning, at ÖVAG var en sund bank, og fremlagde den 29. september 2009 en rentabilitetsplan.

               (3)

               I sin vurdering af denne statsstøtte konkluderede Kommissionen imidlertid, at banken i henhold til kriterierne i bilaget til meddelelsen fra Kommissionen — Rekapitalisering af pengeinstitutter under den aktuelle finanskrise: Støttens begrænsning til det nødvendige minimum og sikkerhedsforanstaltninger mod uforholdsmæssige konkurrencefordrejninger (4) (herefter »rekapitaliseringsmeddelelsen«) på det tidspunkt, hvor den modtog kapitalindskuddet, ikke kunne betragtes som sund i henhold til rekapitaliseringsmeddelelsen. Østrig var ganske vist fortsat af den opfattelse, at ÖVAG havde været en sund bank, men fremlagde den 2. november 2010 en omstruktureringsplan for ÖVAG.

               (4)

               Ved skrivelse af 9. december 2011 (5) underrettede Kommissionen Østrig om sin beslutning om at indlede en procedure i henhold til artikel 108, stk. 2, i traktaten om Den Europæiske Unions funktionsmåde (herefter »TEUF«) på grund af det kapitalindskud på 1 mia. EUR og den garanti på 3 mia. EUR, som Østrig havde ydet til ÖVAG, og anmodede Østrig om at fremlægge en ændret omstruktureringsplan. Den endelige udgave af den nye omstruktureringsplan blev fremlagt den 4. september 2012 (herefter »omstruktureringsplanen fra 2012«).

               (5)

               Den 19. september 2012 afsluttede Kommissionen den formelle undersøgelsesprocedure med en afgørelse (2013/298/EU), med hvilken den erklærede omstruktureringsstøtten til ÖVAG inklusive de foranstaltninger, der er nævnt i betragtning 2 i nærværende afgørelse, kapitalindskuddet på 250 mio. EUR i form af stamaktier og en aktivgaranti, som bevirkede en forhøjelse af kapitalen med 100 mio. EUR, for forenelig med det indre marked (herefter »afgørelsen fra 2012«). (6) Til grund for denne afgørelse lå omstruktureringsplanen fra 2012 og tilsagnskataloget i bilaget til afgørelsen fra 2012 (herefter »tilsagnskataloget fra 2012«).

               (6)

               Afgørelsen fra 2012 var baseret på en omstrukturering af sammenslutningen af industri-andelsbanker i Østrig (herefter »sammenslutningen«) som hæftelsesfællesskab. Dette hæftelsesfællesskab omfatter 51 uafhængige primærbanker og ÖVAG. Mens primærbankerne kun hæftede begrænset over for ÖVAG, hæftede ÖVAG som centralt institut inden for rammerne af sammenslutningsmodellen for alle sammenslutningens forpligtelser. (7)

               (7)

               Det fremgik af den af Den Europæiske Centralbank og Den Europæiske Banktilsynsmyndighed gennemførte tilbundsgående undersøgelse (herefter »ECB's og EBA's omfattende vurdering«), hvis resultater blev offentliggjort den 26. oktober 2014, at der både i basisscenariet og i stressscenariet på sammenslutningsniveau (som også omfatter ÖVAG) i forbindelse med tier-1-kernekapital (herefter »CET1«) er et kapitalunderskud.

               (8)

               Østrig erklærede offentligt, at det ikke ville stille yderligere midler til rådighed for sammenslutningen. De foranstaltninger, som sammenslutningen på daværende tidspunkt tog i betragtning for at dække kapitalunderskuddet (navnlig salget af alle datterselskaber, der ikke tilhørte kernesegmentet, og en yderligere reduktion af de risikovægtede aktiver (herefter »RVA«)), ville alene ikke have været tilstrækkeligt til at dække kapitalunderskuddet inden for den frist, som den fælles tilsynsmekanisme (Single Supervisory Mechanism, (herefter »SSM«)) havde fastsat.

               (9)

               Den 23. december 2014 fandt der en ekstraordinær generalforsamling sted i ÖVAG, hvor det blev besluttet at træffe de nødvendige foranstaltninger til at afvikle ÖVAG som afviklingsselskab under forbehold af, at dette godkendes af de nationale reguleringsmyndigheder, SSM og Kommissionen. ÖVAG's kernefunktioner som central organisation for sammenslutningen ville i henhold til omstruktureringsplanen (herefter »ny omstruktureringsplan«) for sammenslutningen, som indeholder en fælles finansiel beskyttelse af alle medlemmernes kreditorer (Haftungsverbund), blive overdraget til en af primærbankerne.

               (10)

               Den nye omstruktureringsplan udgør en væsentlig ændring i forhold til omstruktureringsplanen fra 2012 og kræver, at Kommissionen træffer en ændringsbeslutning.

               (11)

               I perioden fra oktober 2014 til juni 2015 drøftede Kommissionen, Østrig, SSM og sammenslutningen den nye omstruktureringsplan i forbindelse med en række telefonkonferencer og skriftlig kommunikation. Den 18. december 2014 mødtes Kommissionen med repræsentanter fra ÖVAG og Østrig og den 7. maj 2015 med repræsentanter fra sammenslutningen.

               (12)

               Den 28. maj 2015 godkendte ÖVAG's generalforsamling overdragelsen af virksomhedens kernefunktioner til Volksbank Wien-Baden (herefter »VBWB«) og for de resterende funktioner etableringen af et afviklingsselskab i henhold til den østrigske lov om sanering og afvikling af banker (herefter »BaSAG«).

               (13)

               Den 29. maj 2015 godkendte VBWB's generalforsamling overdragelsen af ÖVAG's kernefunktioner og en kapitalforhøjelse på 113 mio. EUR.

               (14)

               Den 29. maj 2015 havde de regionale industri-andelsbanker, som udgør 97,83 % af sammenslutningens RVA, allerede underskrevet sammenslutningsaftalen og samarbejdsaftalen.

               (15)

               Sammenslutningen fremsendte den endelige udgave af den nye omstruktureringsplan den 23. juni 2015.

               (16)

               Den 25. juni 2015 fremsendte Østrig en tilsagnspakke, der findes i bilaget til denne beslutning.

               (17)

               Da denne afgørelse træffes på grundlag af Kommissionens beføjelser på statsstøtteområdet, berører den på ingen måde eventuelle forpligtelser i forbindelse med den fusionskontrol, som muligvis måtte gælde for de parter, der er involveret i transaktionen.

         2.   DETALJERET BESKRIVELSE AF DE TRUFNE FORANSTALTNINGER OG FORANSTALTNINGER, DER SKAL TRÆFFES

   2.1.   STØTTEMODTAGEREN OG DENNES VANSKELIGHEDER

               (18)

               Sammenslutningen omfatter i øjeblikket i) 51 i juridisk henseende selvstændige primærbanker (41 regionale andelsbanker, fem specialbanker, fire andelskasser og en byggesparekasse), ii) den centrale organisation ÖVAG samt iii) det lovbestemte indskudsgarantiorgan Volksbank Haftungsgenossenschaft eG. ÖVAG er sammenslutningens centrale organisation og leverer som sådan ydelser til primærbankerne i form af centraliserede forvaltnings- og likviditetsstyringsaktiviteter. Primærbankerne er små banker (balancesum mellem 65 mio. EUR og 3 600 mio. EUR), som i det væsentlige leverer serviceydelser til privat- og erhvervskunder på lokalt og regionalt plan.

               (19)

               Sammenslutningen har en markedsandel på ca. 6 % i Østrig og tæller omkring 900 000 privatkunder og 80 000 erhvervskunder. Primærbankerne råder over mere end 500 filialer med 4 900 medarbejdere. Den samlede volumen af tilgodehavender hos kunder beløber sig til ca. 30 mia. EUR, og den samlede volumen af indlån fra kunder til ca. 27 mia. EUR.

               (20)

               Sammenslutningens medlemmer er samlet i et hæftelsesfællesskab og et likviditetsfællesskab (reguleret overførsel af likviditet) på basis af en sammenslutningsaftale. Inden for rammerne af det nuværende system hæfter den centrale organisation (ÖVAG) ubegrænset for primærbankerne, mens primærbankernes hæftelse for den centrale organisation er begrænset, idet en primærbanks egenkapitalandel ikke må falde under de lovpligtige minimumskrav.

               (21)

               51,6 % af ÖVAG er i øjeblikket ejet af primærbanker via holdingselskabet Volksbanken Holding eGen. Den østrigske stat ejer 43,3 % af ÖVAG. Andre betydende aktionærer er DZ Bank AG (3,8 %) og Raiffeisen Zentralbank (0,9 %), mens 0,4 % er ejet af andre aktionærer.

               (22)

               Sammenslutningens vigtigste geografiske marked er Østrig. Derudover var ÖVAG imidlertid aktiv i en række mellem- og østeuropæiske lande, hvor den dog — med undtagelse af Rumænien — kun havde en lille markedsandel.

               (23)

               ÖVAG's problemer skyldtes flere forhold: bankens engagement i mellem- og østeuropæiske lande via dens datterselskaber, der leverer detailbankydelser, under VB International AG (herefter »VBI«), dens aktiviteter inden for områderne kommunal finansiering og finansiering af infrastruktur, dens aktiviteter inden for fast ejendom, den omstændighed, at investeringsporteføljen bl.a. indeholder instrumenter udstedt af Lehman Brothers og islandske banker, og dens afhængighed af refinansieringer på interbankmarkedet. (8) Disse faktorer medførte betydelige tab for ÖVAG fra og med 2008, og at Østrig i 2009 ydede støtteforanstaltninger til banken. (9) På grund af de store tab i 2011 blev der truffet yderligere statslige foranstaltninger. (10) Til trods for omstruktureringsbestræbelserne i 2014 var der ifølge ECB's og EBA's omfattende vurdering fra 2014 et yderligere kapitalunderskud på sammenslutningsniveau (inklusive ÖVAG), som først og fremmest skyldtes ÖVAG's risici og svagheder. (11)

         2.2.   STØTTEFORANSTALTNINGER I 2009 OG DEN EFTERFØLGENDE OMSTRUKTURERING

      Støtteforanstaltningerne

               (24)

               I april 2009 tegnede Østrig kapitalbeviser (Partizipationsscheine) i ÖVAG på 1 mia. EUR (herefter »kapitalindskud i 2009«). Staten får ingen stemmerettigheder med de tegnede kapitalbeviser, men en udbyttekupon og en konverteringsret. Kapitalbeviserne gælder på ubestemt tid og bogføres som tier 1-kapital (kernekapital). Endvidere dækker kapitalbeviserne tab i forhold til den samlede kapital til dækning af tab. ÖVAG havde til enhver tid ret til at indløse kapitalbeviserne, enten fuldstændigt eller i trancher. Staten havde ret til at konvertere kapitalbeviserne til ÖVAG-stamaktier. Der blev imidlertid ikke gjort brug af denne konverteringsret.

               (25)

               Desuden modtog ÖVAG inden for rammerne af den østrigske bankpakke statsgarantier og foretog i 2009 statsgaranterede emissioner på 3 mia. EUR med udløb i 2012 og 2013.

      Omstrukturering

               (26)

               ÖVAG havde allerede i 2009 indledt en omstruktureringsproces, som bl.a. havde til formål at adskille banken fra de aktiviteter, som var hovedårsag til dens problemer. Men i 2011 skabte visse af risiciene fra den gamle portefølje igen problemer for banken. Det drejede sig især om følgende risici:

                           a)

                           VBI-datterselskabernes tab og værdireguleringer af deres bogførte værdi i ÖVAG's regnskaber på i alt 380 mio. EUR

                           b)

                           værdireguleringer på 300 mio. EUR af ÖVAG's investeringer med forbindelse til de lande, der var værst ramt af statsgældskrisen

                           c)

                           nedskrivning af ÖVAG's resterende kapital i form af kapitalbeviser (Partizipationskapital) i Kommunalkredit med 142 mio. EUR

                           d)

                           justering af den bogførte værdi af Investkredit (herefter »IK«) med minus 323 mio. EUR i forbindelse med fusionen med ÖVAG.

         2.3.   STØTTEFORANSTALTNINGER I 2012 OG DEN EFTERFØLGENDE OMSTRUKTURERING

      Støtteforanstaltningerne

               (27)

               Størrelsen af ÖVAG's tab i 2011 gjorde det nødvendigt med yderligere statslige støtteforanstaltninger bestående af et kapitalindskud fra staten på 250 mio. EUR i form af stamaktier (herefter »kapitalindskud i 2012«) og en aktivgaranti.

               (28)

               Kapitalindskuddet i 2012 blev gennemført i to faser. Først blev bankens kapital reduceret med 70 % for at kompensere for de akkumulerede tab. Med denne kapitalnedsættelse skete der også en reduktion af de kapitalbeviser, som Østrig indførte i 2009, således at der kun var statslig kapital i form af kapitalbeviser på 300 mio. EUR tilbage i ÖVAG. I næste fase modtog ÖVAG ny kapital på i alt 484 mio. EUR. 250 mio. EUR heraf blev tegnet af Østrig, resten af Volksbanken Holding eGen. Prisen pr. aktie var 2,181 EUR.

               (29)

               Som følge heraf steg statens andel i ÖVAG til 43,4 %. Staten er dermed næst efter Volksbanken Holding eGen (på daværende tidspunkt 50,2 %) den andenstørste aktionær. De øvrige aktionærers andele blev udvandet, da disse ikke deltager i kapitalindskuddet, til følgende værdier på daværende tidspunkt: DZ BANK: 3,8 %, ERGO: 1,5 %, RZB: 0,9 %, frit omløb: 0,1 %.

               (30)

               Med aktivgarantien, der blev anvendt til at dække tab fra den forsikrede portefølje af de nødlidende lån, blev ÖVAG's kapital øget med 100 mio. EUR. ÖVAG kan kun gøre brug af garantien under helt bestemte forudsætninger, som kontrolleres den 31. december 2015. (12) Aktivgarantien forrentes med 10 % p. a. (dvs. som et kapitaltilskud) og udløber den 1. januar 2016.

      Omstrukturering

               (31)

               I forbindelse med støtteforanstaltningerne i 2012 reviderede ÖVAG sin oprindelige omstruktureringsplan og besluttede sig for en mere omfattende omstrukturering. Foranstaltningerne blev godkendt ved afgørelsen fra 2012. Omstruktureringsplanen fra 2012, som afgørelsen fra 2012 var baseret på, fastsatte bl.a. følgende punkter:

                           a)

                           ÖVAG skabte et internt afviklingssegment, hvor bestemte aktiver, det såkaldte ikke-kernesegment, skulle afvikles.

                           b)

                           ÖVAG's balancesum og RVA skulle inden den 31. december 2017 reduceres til henholdsvis 18,4 mia. EUR og 10,1 mia. EUR. Størstedelen af reduktionen skulle opnås i ikke-kernesegmentet, mens balancesummen og RVA i kernesegmentet kun skulle reduceres en smule (målværdier på henholdsvis 5,4 mia. EUR og 4,5 mia. EUR inden den 31. december 2017).

                           c)

                           ÖVAG skulle inden for rammerne af kernesegmentet kun varetage sine opgaver som central organisation for sammenslutningen og tilbyde produkter og serviceydelser til primærbankerne og deres kunder. Låneforretninger med tredjemand for egen regning var ikke længere tilladt for ÖVAG.

                           d)

                           ÖVAG skulle trække sig tilbage fra visse forretningsområder, navnlig fra områderne »vedvarende energi« og »modelfinansiering«.

                           e)

                           ÖVAG skulle sælge sine andele i virksomhederne VBLI, Malta/IK Malta Volksbank, Volksbank Romania og RZB til parter, der var uafhængige af sammenslutningen og Østrig.

                           f)

                           Selskabsdeltagerne DZ Bank, Ergo Gruppe og RZB skulle iværksætte bestemte foranstaltninger for at styrke ÖVAG's egenkapital.

                           g)

                           ÖVAG måtte indtil omstruktureringsperiodens afslutning den 31. december 2017 ikke foretage opkøb, ikke udbetale udbytte, ikke være prisleder på forretningsområdet online banking (Livebank), ikke reklamere med statsstøtten og skulle basere aflønningen af sin ledelse på bestemte regler.

                           h)

                           ÖVAG forpligtede sig til at tilbagebetale den resterende statslige kapital i form af kapitalbeviser på 300 mio. EUR fuldt ud inden den 31. december 2017, i hvilken forbindelse mindst 150 mio. EUR skulle have været betalt inden midten af 2017. Primærbankerne skulle medvirke til denne tilbagebetaling, såfremt de lovpligtige minimumskrav til egenkapitalgrundlaget tillod dette.

               (32)

               I perioden 2012-2014 lykkedes det ÖVAG at afvikle sin balancesum og RVA i både ikke-kernesegmentet og kernesegmentet hurtigere, end det var blevet fastlagt i afgørelsen fra 2012. Pr. 31. december 2014 beløb ÖVAG's balancesum sig til 15,1 mia. EUR, og RVA havde en volumen på 8,7 mia. EUR. ÖVAG's kernekapitalandel udgjorde 6,21 % den 31. december 2014.

         2.4.   ECB'S OG EBA'S OMFATTENDE VURDERING

               (33)

               I 2014 udførte Den Europæiske Centralbank (ECB) og Den Europæiske Banktilsynsmyndighed (EBA) en omfattende vurdering, hvor 130 af de største banker i euroområdet blev undersøgt med hensyn til kvaliteten af deres balancer og deres finansielle modstandsdygtighed. Resultaterne af den omfattende vurdering blev offentliggjort den 26. oktober 2014. I den forbindelse blev sammenslutningen på et konsolideret grundlag (herunder ÖVAG) undersøgt i overensstemmelse med artikel 10 i Europa-Parlamentets og Rådets forordning (EU) nr. 575/2013 (13) og artikel 30 i den østrigske lov om bankvæsen. (14) Sammenslutningen var en af 25 banker, som ikke opfyldte minimumskravet til egenkapitalprocenter i de undersøgte scenarier. Således lå sammenslutningens beregnede CET1 for 2016 i basisscenariet på 7,2 % (tærskelværdi: 8 %) og i stressscenariet på 2,1 % (tærskelværdi: 5,5 %). Den maksimale forskel på testresultatet og tærskelværdien svarer til et yderligere kapitalbehov på 865 mio. EUR i CET1-kapital.

               (34)

               ECB har givet sammenslutningen en frist indtil den 26. juli 2015 til at dække dette kapitalbehov og opnå en CET1 på 14,63 %.

         2.5.   DEN NYANMELDTE OMSTRUKTURERINGSPLAN FOR 2015

               (35)

               Som følge af de nævnte vanskeligheder har sammenslutningen med Østrigs samtykke taget fat på en omfattende omstrukturering. Denne omstruktureringsplan er baseret på følgende grundprincipper:

                           a)

                           Den centrale organisations funktion overgår fra ÖVAG til Volksbank Wien-Baden.

                           b)

                           Efter udskillelsen af den centrale organisation dekonsolideres ÖVAG fra sammenslutningen.

                           c)

                           Det dekonsoliderede ÖVAG afvikles og afleverer sin banklicens, hvilket betyder, at man ikke længere skal opfylde kravene til egenkapitalgrundlag.

                           d)

                           Sammenslutningens 51 primærbanker fusionerer til ti større pengeinstitutter, som vil øge samarbejdet i forhold til tidligere.

                           e)

                           Primærbankerne hæfter fremover ubegrænset for henholdsvis sammenslutningens og den centrale organisations forpligtelser og ikke som hidtil kun, hvis de kan opfylde lovpligtige minimumskrav til egenkapitalgrundlaget.

               (36)

               Foranstaltningerne i omstruktureringsplanen, navnlig afviklingen af ÖVAG med aflevering af banklicensen og dekonsolidering fra sammenslutningen, vil gøre det muligt for sammenslutningen at opnå en CET1 på [9-11] (15) % med det samme. Endvidere har sammenslutningen iværksat supplerende tiltag, der skal frigøre egenkapital. Dette omfatter bl.a. afvikling af risikopositioner inden for området store virksomheder og fast ejendom (akkumuleret CET1-effekt fra januar 2014 til december 2017 på [100-200] mio. EUR), salg af produktselskaber ([100-200] mio. EUR) og salg af værdipapirer ([50-100] mio. EUR). Imidlertid kan der ved hjælp af disse foranstaltninger kun opnås en egenkapitalnedsættelse på [450-550] mio. EUR inden udgangen af 2017, hvilket ikke er tilstrækkeligt til at dække kapitalunderskuddet på 865 mio. EUR.

      Overdragelse af den centrale organisations funktion

               (37)

               VBWB overtager funktionen som sammenslutningens centrale organisation, som ÖVAG hidtil har haft. De for denne funktion nødvendige aktiver overføres sammen med tilsvarende passiver fra ÖVAG til VBWB den 30. juni 2015 med tilbagevirkende kraft til den 1. januar 2015. I alt overføres der aktiver og passiver på knap 8,6 mia. EUR. Dette beløb omfatter alle de aktiviteter, der i afgørelsen fra 2012 hører til kernesegmentet, med undtagelse af tre mindre andele (VB Factoring, VB Mobilienleasing og VB Investments), som forbliver i ÖVAG og udgør mindre end 10 % af det samlede beløb.

      Dekonsolidering og afvikling af ÖVAG

               (38)

               Efter overdragelsen af funktionen som sammenslutningens centrale organisation og de tilsvarende aktiver og passiver sættes ÖVAG under afvikling den 4. juli 2015 og omdannes til et afviklingsselskab i henhold til § 162 i BaSAG. Instituttets navn ændres til immigon portfolioabbau ag (herefter »Immigon«). De resterende aktiver på 7,4 mia. EUR afvikles inden den 31. december 2017. De omfatter alle de aktiviteter, der i afgørelsen fra 2012 hører til ikke-kernesegmentet, samt de i betragtning 37 nævnte andele i VB Factoring, VB Mobilienleasing og VB Investments.

               (39)

               Indtægterne fra afviklingen rækker i henhold til den aktuelle plan til at betale de resterende forpligtelser fuldstændigt. I forbindelse med afviklingen reduceres ÖVAG's egenkapital samt kapitalbeviser med 96,65 %. Denne reduktion vedrører også den resterende statslige kapital i form af kapitalbeviser på 300 mio. EUR.

               (40)

               Den eksisterende aktivgaranti forbliver i ÖVAG/Immigon, dog med ændringer. Ifølge den nuværende ordning skal alle krav i forhold til aktiver anmeldes inden den 31. december 2015. Summen af de heraf resulterende krav udlignes derefter inden den 31. juli 2016. Efter den ændrede aftale er den 31. december 2015 fortsat skæringsdato for anmeldelse af krav. Der kan til enhver tid kræves udligning af disse krav inden for tidsperioden mellem den 31. december 2015 og afviklingsforløbets afslutning i 2017. Samtidig sænkes tærsklen for, hvornår ÖVAG/Immigon kan kræve udligning af kravene, nemlig fra en kernekapitalandel (CET) på 10 % til en egenkapitalandel på 0, hvilket betyder, at krav på baggrund af garantien kun kan udlignes, hvis ÖVAG/Immigon måtte gå konkurs i afviklingsforløbet. Garantigebyret beløber sig også i den udvidede udligningsperiode til 10 % pr. år.

               (41)

               Sammenslutningen skal træffe to vigtige foranstaltninger for, at de positive kapitaleffekter af denne omstrukturering kan realiseres:

                           a)

                           ÖVAG's/Immigons aflevering af sin banklicens for at fritage virksomheden for de gældende egenkapitalbestemmelser for selvstændige banker

                           b)

                           dekonsolideringen af ÖVAG/Immigon fra sammenslutningen, således at sammenslutningen ikke på et konsolideret grundlag skal opfylde egenkapitalbestemmelserne for ÖVAG/Immigon.

               (42)

               Den 10. december 2014 underskrev ÖVAG en aftale med den rumænske bank Banca Transilvania om salg af sin andel på 51 % i VBRO. Dermed blev der ryddet en væsentlig hindring af vejen for afleveringen af banklicensen. Handelen blev afsluttet den 7. april 2015. Dermed opfyldte ÖVAG samtidig en bestemmelse i omstruktureringsplanen fra 2012. Derudover afsluttede ÖVAG i september 2014 salget af VB Malta og besluttede at afvikle IK Malta. Den levede således op til betingelserne i afgørelsen fra 2012.

               (43)

               For at kunne dekonsolidere Immigon skal sammenslutningen reducere sin andel i Immigon til en minoritetsandel. Til dette formål overfører sammenslutningen 8,5 % af den aktiekapital på 51,6 %, som Volksbanken Holding eGen er i besiddelse af, til en af sammenslutningen uafhængig tredjepart, nemlig SPV-selskabet GPVAUBEOE Beteiligungen GmbH.

               (44)

               I forbindelse med overdragelsen af den centrale organisations funktion overgår en stor del af ÖVAG's forpligtelser over for sammenslutningen til VBWB. Ikke desto mindre vil sammenslutningen efter spaltningen have en risikoposition på [700-800] mio. EUR i forhold til Immigon i form af forskellige finansielle instrumenter, der blev anvendt til finansiering af ÖVAG.

               (45)

               For at neutralisere risikoen i forbindelse med de resterende positioner i forhold til Immigon træffer sammenslutningen følgende foranstaltninger:

                           a)

                           Positioner til en værdi af [200-300] mio. EUR sælges på markedet med det samme. Værdien af de resterende positioner udgør [400-600] mio. EUR. Salgsaktiviteterne vil give sammenslutningen tab på [0-100] mio. EUR.

                           b)

                           De resterende positioner til en værdi af [400-600] mio. EUR dækkes af en på markedet erhvervet garanti til årlige omkostninger på [0-5] % af den garanterede sum. Garantien finder først anvendelse, efter at sammenslutningen selv har båret tab på [0-200] mio. EUR fra de garanterede positioner.

                           c)

                           For denne »first loss«-tranche på [0-200] mio. EUR etablerer sammenslutningen hensættelser i samme størrelsesorden. Resultatet for 2015 reduceres dermed med yderligere [0-200] mio. EUR.

      Omstruktureringen af sammenslutningen

               (46)

               Sammenslutningen omfatter i øjeblikket 51 primærbanker. Inden for rammerne af omstruktureringsplanen vil disse 51 institutter fusionere til ti større banker. Det drejer sig her om otte regionalbanker med balancesummer på mellem 1,9 mia. EUR og 5,3 mia. EUR, der opererer i forskellige dele af Østrig, samt to specialbanker, Sparda Bank Austria (0,8 mia. EUR) og Ärzte-/Apothekerbank (1,1 mia. EUR). De nødvendige fusioner vil finde sted inden udgangen af 2017. Sammenslutningens byggesparekasser, der er samlet i start:bausparkasse, bliver sandsynligvis solgt.

               (47)

               Relationerne mellem primærbankerne i sammenslutningen reguleres af to aftaler, nemlig sammenslutningsaftalen i henhold til § 30a i BWG og samarbejdsaftalen.

               (48)

               Sammenslutningsaftalen indgås mellem den centrale organisation i skikkelse af VBWB, sammenslutningens primærbanker og Volksbank Haftungsgenossenschaft eG og fastsætter i det væsentlige følgende:

                           a)

                           Den centrale organisation sikrer primærbankernes likviditetsforsyning samt overholdelsen af de lovpligtige egenkapitalkrav. Medlemmerne forpligter sig til at indgå aftaler om fund transfer pricing for fordelingen af egne midler.

                           b)

                           Den centrale organisation hæfter som hidtil ubegrænset i tilfælde af bidragsydelser til medlemmer. I den nye sammenslutningsaftale hæfter primærbankerne nu også ubegrænset.

                           c)

                           Den centrale organisation får øgede anvisningsbeføjelser og kan nu også give anvisninger, som vil have negativ indvirkning på de interesser, som enkelte banker i sammenslutningen har. Desuden kan den pålægge sanktioner i tilfælde af overtrædelser. Disse øgede anvisningsbeføjelser vedrører navnlig det forvaltningstekniske, finansielle og tekniske tilsyn, sammenslutningens planlægning og -kontrol, overholdelsen af tilsynsmæssige bestemmelser, interne kontrolmekanismer for medlemmerne, risikovurdering, risikomåling og risikokontrolprocedurer samt kriterier for medlemmernes løbende forretningsaktiviteter.

                           d)

                           Kapitaludtræk og --nedsættelser er som hidtil kun tilladt med den centrale organisations godkendelse.

               (49)

               Samarbejdsaftalen regulerer de områder, der ikke er dækket af sammenslutningsaftalen. Aftaleparter er primærbankerne i sammenslutningen og Volksbank Haftungsgenossenschaft eG. Formålet med samarbejdsaftalen er at udnytte synergier i sammenslutningen via gennemførelsen af de planlagte fusioner samt at øge samarbejdet mellem medlemmerne. Beslutningsbeføjelserne for de emneområder, der er omfattet af samarbejdsaftalen, overdrages til Volksbank Haftungsgenossenschaft eG. De beslutninger, som direktionen i Volksbank Haftungsgenossenschaft eG træffer, er bindende for aftaleparterne. Samarbejdsaftalen regulerer navnlig områderne markedsføring, fælles salgsstrategi, produktpolitik inklusive rammeaftaler med tredjeparter, salgskontrol, optimering og standardisering af driftsprocesser, it-indkøb og juridisk rådgivning.

               (50)

               I tilfælde af tvister afgør den centrale organisation, om der ved en foranstaltning i henhold til samarbejdsaftalen gribes uretmæssigt ind i dens opgaveområder i henhold til sammenslutningsaftalen. I tilfælde af lovgivningsmæssige ændringsbestemmelser vedrørende sammenslutningsaftalen indeholder samarbejdsaftalen en »åbningsklausul«, som også muliggør en tilsvarende tilpasning af samarbejdsaftalen.

               (51)

               Omstruktureringsplanens mål er at tilvejebringe en kombination af otte slagkraftige regionalbanker, den centrale organisation og to specialbanker. De lokale filialer vil koncentrere sig om salg og rådgivning af kunderne på stedet, mens administrationen i regionalbankerne og i den centrale organisation er koncentreret.

               (52)

               Sammenslutningen vil fokusere på kunder i Østrig, hvor forretninger med små og mellemstore virksomheder og liberale erhverv, forretninger med privatkunder, boligfinansiering og rådgivning af formuende kunder vil være i centrum.

      Finansieringsplanlægning

               (53)

               På basis af den nye omstruktureringsplan har sammenslutningen fremsendt budgetter til Kommissionen for den forventede udvikling i vigtige finansielle nøgletal i de kommende fem år. Disse beregninger blev gennemført for to scenarier, et basisscenario og et stressscenario.

               (54)

               Den fremsendte finansieringsplanlægning inkorporerer virkningerne af neutraliseringen af risikoen i forbindelse med Immigon-positionerne (16) og de forventede betalinger for Østrigs brugsret inden for rammerne af tilsagnskataloget.

               (55)

               Basisscenariet er baseret på antagelsen om en moderat økonomisk vækst på kernemarkedet Østrig, som nominelt udgør 0,8 % (2015), 1,5 % (2016) og i de følgende år indtil 2019 1,7 %. De årlige inflationsrater ligger på mellem 1,1 % og 2,2 %, og den 3-måneders Euribor-rentesats stiger fra 0,1 % i 2015 til 1,9 % i 2019. Under disse antagelser forventer sammenslutningen et tab for regnskabsåret 2015, men en positiv egenkapitalforretning (Return on Equity — (RoE)) på [8-9] % for regnskabsåret 2019. CET1 skal stige fra [9-11] % i 2015 til [11-13] % i 2019. Udviklingen i andre nøgletal fremgår af følgende tabel.

                  Tabel 1

                  Finansielle data i basisscenariet

               […]

               (56)

               Stressscenariet beror på antagelsen om en kreditstramning udløst af svagheder i den europæiske banksektor, som ikke kan afhjælpes af udenlandske investorers aktiviteter eller ECB. Den reale økonomiske vækst er let negativ med en langsom forbedring fra og med 2017. I 2015 og 2016 er inflationsraten negativ, hvorefter den i de følgende år er let positiv. Rentesatserne vil fortsat være usædvanligt lave, og schweiziske franc opskrives yderligere i forhold til euroen. Under disse antagelser forventer sammenslutningen en negativ egenkapitalforretning (RoE) for regnskabsårene 2015 og 2016, som dog stiger til [5-8] % i 2019. CET1 skal stige fra [8-10] % i 2015 til [10-12] % i 2019. Udviklingen i andre nøgletal fremgår af følgende tabel.

                  Tabel 2

                  Finansielle data i stressscenariet

               […]

      Nye tilsagn og foranstaltninger som kompensation til Østrig

               (57)

               Østrig har afgivet en række tilsagn i forbindelse med gennemførelsen af den nye omstruktureringsplan. Disse er anført i et særskilt dokument, der er vedlagt som bilag til denne afgørelse.

               (58)

               I henhold til afsnit 5 i omstruktureringsmeddelelsen skal der regelmæssigt fremlægges rapporter, så Kommissionen kan undersøge, om den nye omstruktureringsplan bliver gennemført korrekt. Østrig vil udpege en tilsynsadministrator, der skal bistå Kommissionen med at opfylde dens pligt til at kontrollere, at beslutningen gennemføres korrekt. Tilsynsadministratoren vil fremlægge en tilsynsrapport hvert halve år. Den første rapport skal fremlægges senest et halvt år efter godkendelse af omstruktureringsplanen. Kommissionen mener derfor, at der er sikret et korrekt tilsyn med gennemførelsen af omstruktureringsplanen.

      Myndighedsgodkendelse af omstruktureringsplanen

               (59)

               Den nye omstruktureringsplan, der blev anmeldt til Kommissionen, svarer til den kapitalforøgelsesplan, som blev fremsendt til henholdsvis ECB og SSM. Formålet hermed er at omstrukturere sammenslutningen, således at det egenkapitalunderskud, der blev identificeret i ECB's og EBA's omfattende vurdering, kan blive dækket.

               (60)

               SSM har foreskrevet et lovpligtigt egenkapitalkrav på 14,63 %, som skal overholdes fra og med den 26. juli 2015. På det tidspunkt vil SSM kontrollere det lovpligtige egenkapitalkrav igen og i den forbindelse også tage gennemførelsen af den nye omstruktureringsplan i betragtning Gennemførelsesprocessen begynder med registreringen af de i betragtning 35 litra a), b) og c) nævnte foranstaltninger i det østrigske handelsregister. SSM har som kompetent tilsynsmyndighed godkendt ændringerne, således at der kan foretages registrering i det østrigske handelsregister.

         3.   DEN FORMELLE PROCEDURE

               (61)

               Kommissionen minder om, at den har indledt en formel undersøgelsesprocedure, og at afgørelsen fra 2012 (2013/298/EU) er truffet på baggrund heraf. I overensstemmelse med artikel 7, stk. 3, i Rådets forordning (EF) nr. 659/99 (17) er det blevet nødvendigt at ændre den nævnte afgørelse.

         4.   BEMÆRKNINGER FRA ØSTRIG

               (62)

               Østrig har i offentlige erklæringer udelukket enhver ny støtte til sammenslutningen. Derfor mener Østrig også, at der i forbindelse med den fremlagte omstruktureringsplan ikke er tale om ny støtte.

               (63)

               Østrig anerkender imidlertid, at der i forbindelse med den nye omstruktureringsplan er tale om en væsentlig ændring af omstruktureringsplanen fra 2012, og at en ændringsbeslutning fra Kommissionen er påkrævet inden gennemførelsen heraf. I overensstemmelse hermed har Østrig anmeldt den nye omstruktureringsplan til Kommissionen.

               (64)

               Østrig anerkender ligeledes, at sammenslutningen set fra et støtteretligt synspunkt skal betragtes som ÖVAG's efterfølger og således også er adressat for denne ændringsbeslutning.

               (65)

               Samtidig gør Østrig gældende, at den nye omstruktureringsplan med den tilsvarende liste af tilsagn opretholder balancen i afgørelsen fra 2012 og således også bevarer støttens oprindelige forenelighed.

         5.   VURDERING AF FORANSTALTNINGERNE

   5.1.   STATSSTØTTE

      Forekomst af statsstøtte og økonomisk efterfølger

               (66)

               For så vidt angår de foranstaltninger, som Kommissionen havde godkendt i 2009 og 2012 som omstruktureringshjælp til ÖVAG, har Kommissionen allerede konkluderet, at disse foranstaltninger udgør statsstøtte. Følgelig er det ikke nødvendigt i denne afgørelse at foretage en fornyet undersøgelse af disse foranstaltninger for forekomsten af statsstøtte.

               (67)

               Et centralt element i omstruktureringsplanen fra 2012, som afgørelsen fra 2012 refererer til, bestod i ÖVAG's genfokusering på sin funktion som central organisation som en del af et hæftelsesfællesskab med primærbankerne. Inden for rammerne af dette system hæftede ÖVAG som central organisation ubegrænset for primærbankerne, mens primærbankernes hæftelse for den centrale organisation var begrænset, da en primærbanks egenkapitalandel ikke måtte falde under de lovpligtige minimumskrav.

               (68)

               Enkelte af Østrigs tilsagn fra 2012 vedrørte også primærbankerne. Bestemte dele af ÖVAG's indtægter som centralt institut blev afdækket (tilsagn 9) og primærbankerne forpligtet til, »i det omfang de lovbestemte minimumskrav tillader det«, at medvirke til tilbagebetalingen af kapital i form af kapitalbeviser i ÖVAG (tilsagn 11.2). Disse tilsagn var nødvendige på grund af de særlige hæftelsesaftaler i sammenslutningen, således at støtten kunne erklæres forenelig med det indre marked. I forbindelse med de særlige hæftelsesaftaler gav disse tilsagn Kommissionen mulighed for at behandle ÖVAG og sammenslutningen adskilt.

               (69)

               I henhold til den nye omstruktureringsplan videreføres ÖVAG's kerneforretninger af VBWB, en af primærbankerne. Således overtager VBWB ÖVAG's rolle som central organisation for sammenslutningen med samtidig overdragelse af ÖVAG's funktioner og aktiver til VBWB. I alt overføres der aktiver og passiver på 8,6 mia. EUR. Dette beløb omfatter alle de aktiviteter, der i afgørelsen fra 2012 hører til kernesegmentet, med undtagelse af tre mindre andele — VB Factoring (med en balancesum på 86 mio. EUR), VB Mobilienleasing (700 mio. EUR) og VB Investments (30 mio. EUR), som forbliver i afviklingsselskabet Immigon.

               (70)

               I modsætning til den tidligere asymmetriske hæftelsesstruktur mellem primærbankerne og den centrale organisation integreres sammenslutningen efter den nye omstruktureringsplan i ét samlet hæftelsessystem. I forbindelse med andre strukturelle ændringer i sammenslutningen (jf. betragtning 49) kan den nye centrale organisation, VBWB, ikke længere betragtes adskilt i forhold til primærbankerne. Denne opfattelse bekræftes også af SSM's konsoliderede tilgang i den omfattende vurdering samt af den kendsgerning, at egenkapitalkravet blev formuleret på aggregeret niveau (sammenslutningen).

               (71)

               På dette grundlag mener Kommissionen, at sammenslutningen skal betragtes som ÖVAG's økonomiske efterfølger, hvilket blev bekræftet i afgørelsen fra 2012. Sammenslutningen er derfor modtager af den eksisterende støtte.

      Ingen ny statsstøtte til ÖVAG, Immigon, VBWB eller sammenslutningen

               (72)

               Kommissionen skal foruden spørgsmålet om overførslen af den eksisterende støtte til den økonomiske efterfølger undersøge, om der er ny statsstøtte forbundet med den nye omstruktureringsplan.

               (73)

               Kommissionen fastholder, at der ifølge Østrig ikke indrømmes nogen ny statsstøtte i forbindelse med gennemførelsen af den nye omstruktureringsplan.

               (74)

               I henhold til artikel 107, stk. 1, i TEUF er »statsstøtte eller støtte, som ydes ved hjælp af statsmidler under enhver tænkelig form, og som fordrejer eller truer med at fordreje konkurrencevilkårene ved at begunstige visse virksomheder eller visse produktioner, uforenelig med det indre marked, i det omfang den påvirker samhandelen mellem medlemsstaterne«. En foranstaltning udgør således støtte efter artikel 107, stk. 1, hvis følgende betingelser alle er opfyldt: a) den kan tilregnes staten og er finansieret ved hjælp af statsmidler, b) den giver modtageren en fordel, c) fordelen er selektiv, og d) den fordrejer eller truer med at fordreje konkurrencevilkårene og kan påvirke samhandelen mellem medlemsstaterne.

               (75)

               Den nye omstruktureringsplan giver hverken ÖVAG eller Immigon en ny fordel. ÖVAG afvikles, dens kernesegment og tilsvarende passiver overdrages til VBWB, og de resterende aktiver afvikles gennem afviklingsselskabet Immigon. I henhold til den nuværende omstruktureringsplan vil egenkapitalen næsten blive opbrugt fuldt ud i forbindelse med afviklingen af Immigon, uden at det har været nødvendigt at anvende aktivgarantien. Det kan derfor forventes, at de risici, der er forbundet med ÖVAG's CET1-instrumenter, vil indtræde, bl.a. tabet i forbindelse med Østrigs andel i ÖVAG på 250 mio. EUR og den fortsat udestående kapital i form af kapitalbeviser på nominelt 300 mio. EUR.

               (76)

               Aktivgarantien forbliver også fremover i ÖVAG/Immigon. I henhold til de aktuelle aftaler kan der kun trækkes på garantien den 31. december 2015 for krav, der er anmeldt inden denne dato, og kun op til det beløb, der er nødvendigt for at opnå en CET1 på 10 %. Ifølge Østrig overstiger de værdipapirer, for hvilke der blev anmeldt et krav om kompensation, tilsammen allerede aktivgarantien, der er begrænset til 100 mio. EUR. Mens der først træffes afgørelse om berettigelsen af anmeldte krav den 31. december 2015, har ledelsen i Immigon i henhold til dens lovbestemte forpligtelse til beskyttelse af ejernes interesser intet andet valg end at anmelde alle mulige krav inden udgangen af 2015.

               (77)

               Pr. 31. december 2015 vil Immigon som afviklingsselskab ikke længere skulle opfylde nogen kapitalkrav, hvorfor det er vanskeligt at vurdere en betingelse om udbetaling under garantien, der er knyttet til overholdelsen af en CET1-procent. Da det alene tilkommer den nationale ret at foretage denne vurdering, accepterer Kommissionen Østrigs bemærkninger, i henhold til hvilke Østrig er af den opfattelse, at overførslen af ÖVAG til et afviklingsselskab i henhold til § 162 i BaSAG ikke har nogen indflydelse på den fortsatte eksistens af statens opfyldelsesgaranti. På grundlag af bemærkningerne fra Østrig og i lyset af den kendsgerning, at kapitalen i Immigon pr. 31. december 2015 allerede er reduceret til 96,65 %, må den betingelse, der er knyttet til en CET1 på 10 %, anses for opfyldt. I overensstemmelse hermed ville det være nødvendigt med en fuldstændig udbetaling af alle krav, der pr. 31. december 2015 betragtes som berettiget kvalificerede.

               (78)

               Under disse betingelser reducerer ændringerne i garantiaftalen — a) en forlængelse af overholdelsesperioden for betalingerne under garantien uden tilladelse til at anmelde yderligere krav efter den 31. december 2014 og b) en begrænsning for betalinger under garantien til det tilfælde, hvor Immigons kapital ellers ville falde til under nul — garantistillerens risiko for, at der foretages betalinger under garantien. Desuden forlænges godtgørelsen for garantien med en betaling på 10 % pr. år med to år. Derfor styrker ændringerne alene garantistillerens position og giver ikke ÖVAG/Immigon nogen yderligere fordel.

               (79)

               Heller ikke sammenslutningen, herunder den nye centrale organisation VBWB, opnår nogen ny fordel af den nye omstruktureringsplan. Som det er beskrevet ovenfor (18), er sammenslutningen modtager af den eksisterende støtte. I henhold til afgørelsen fra 2012 skulle primærbankerne medvirke til den tilbagebetaling, der skal finde sted frem til udgangen af december 2017, af den resterende statslige kapital på 300 mio. EUR i form af kapitalbeviser, såfremt de lovpligtige minimumskrav til egenkapitalgrundlaget tillod dette. Det skal bemærkes, at der i den omfattende vurdering ikke alene blev konstateret et kapitalunderskud på ÖVAG-niveau, men også på sammenslutningsniveau som helhed.

               (80)

               Mens den risikobærende kapital i form af kapitalbeviser anvendes i forbindelse med afviklingen af ÖVAG/Immigon, er der i Østrigs nye tilsagn fastsat en betaling fra sammenslutningen til Østrig på 300 mio. EUR (nemlig via indrømmelse af en brugsret til Østrig). Sammenslutningen har givet tilsagn om frem til udgangen af [2020-2025] at udbetale i alt 300 mio. EUR, i hvilken forbindelse der for […], […] og […] er fastsat kumulative betalingstærskelværdier.

               (81)

               Med det nye bindende tilsagn om en betaling på 300 mio. EUR til Østrig genetablerer sammenslutningen kravet til et niveau, der svarer til det oprindelige tilbagebetalingsbeløb. Dette oprindelige krav går tabt i forbindelse med afviklingen af ÖVAG, idet risici indeholdt i kapitalen i form af kapitalbeviser indtræder. Også selv om den nye betalingsplan i forhold til det oprindelige tilsagn er forbundet med væsentlige restancer, skal det tages i betragtning, at både i tilfælde af en enkel afvikling af ÖVAG og i den kontrafaktiske situation, hvor hele sammenslutningen afvikles, ville alle statens fordringer, egenkapital og kapital i form af kapitalbeviser gå tabt.

               (82)

               Derudover er dette nye tilsagn fra sammenslutningen nu bindende for denne, hvorfor udlodning af udbytte på brugsretten forbliver overskudsafhængig. Samtidig er det i tilsagnene sikret, at disse betalinger er højere rangerende end alle andre udbytteudlodninger. Endvidere modtager Østrig — foruden udbytter fra brugsretten — en kompensationsbetaling, der er på størrelse med udlodningens beløb, for eventuelle udbytteudlodninger til parter uden for den konsoliderede sammenslutning.

               (83)

               Desuden får Østrig en andel i VBWB på 25 % + 1 aktie som sikkerhed for brugsretsbetalingerne. Hvis en af disse betalingstærskler ikke overholdes, overfører VBWB-aktionærerne gratis yderligere aktier til Østrig, som øger Østrigs kapitalandel i VBWB til [26-40] %. Derudover kan Østrig på dette tidspunkt realisere sikkerheden.

               (84)

               Også selv om det nye tilsagn med hensyn til visse aspekter afviger fra det oprindelige tilsagn, er det ligeværdigt med det oprindelige tilsagn. Det giver derfor ikke ÖVAG, Immigon, VBWB eller sammenslutningen nogen fordel.

               (85)

               Bortset fra det nye tilsagn om at betale ydelse for en ny brugsret i VBWG med et beløb svarende til den oprindelige værdi af kapitalen i form af kapitalbeviser i ÖVAG, er der ingen andre væsentlige ændringer i forholdet til Østrig, der ville kunne betragtes som en fordel for VBWB eller sammenslutningen.

               (86)

               Da den nye omstruktureringsplan således hverken giver ÖVAG, Immigon, VBWB eller sammenslutningen nogen fordel, er det ikke nødvendigt med en vurdering af de øvrige kumulative kriterier for statsstøtte. På dette grundlag mener Kommissionen, at de foranstaltninger, der er fastsat i den nye omstruktureringsplan, ikke opfylder forudsætningerne i artikel 107, stk. 1, i TEUF og derfor ikke udgør nogen ny støtte til ÖVAG, Immigon, VBWB eller sammenslutningen i henhold til denne artikel.

         5.2.   VURDERING AF FORANSTALTNINGERNES JURIDISKE FORENELIGHED

               (87)

               Som nævnt i afsnit 5.1 indeholder den nye omstruktureringsplan ingen ny støtte. Den i afgørelsen fra 2012 godkendte støtte til fordel for ÖVAG overgår imidlertid til sammenslutningen som økonomisk efterfølger for ÖVAG.

               (88)

               På baggrund af afgørelsen fra 2012 skal Kommissionen derfor undersøge, om støtteforanstaltningerne i 2012 også i henhold til den nye omstruktureringsplan og tilsagnskataloget er forenelige med det indre marked. Denne undersøgelse skal foregå på det for afgørelsen fra 2012 gældende retsgrundlag, dvs. på grundlag af rekapitaliseringsmeddelelsen og forlængelsesmeddelelsen fra 2011 (19) samt omstruktureringsmeddelelsen. (20)

               (89)

               Betragtning 83-92 i afgørelsen fra 2012, hvor foreneligheden af støtten fra 2012 undersøges på grundlag af rekapitaliseringsmeddelelsen og forlængelsesmeddelelsen fra 2011, forbliver fuldt gældende. Det kapitalindskud på 250 mio. EUR, der er ydet til ÖVAG, og den resterende kapital i form af kapitalbeviser på 300 mio. EUR forbliver hos Immigon og opbruges ifølge planen fuldt ud i forbindelse med likvidationen inden 2017.

               (90)

               Som nævnt i betragtning 93 i afgørelsen fra 2012 er omstruktureringen af en bank under den aktuelle krise ifølge omstruktureringsmeddelelsen kun forenelig med det indre marked i henhold til artikel 107, stk. 3, litra b), i TEUF, hvis den genopretter bankens langsigtede rentabilitet, indeholder et passende eget bidrag og en passende byrdefordeling samt omfatter tilstrækkelige foranstaltninger til begrænsning af konkurrencefordrejninger. Med hensyn til disse tre elementer skal Kommissionen undersøge, hvorvidt de fremlagte ændringer i omstruktureringsplanen og tilsagnskataloget bevarer den forenelighed af foranstaltningerne, der blev fundet i afgørelsen fra 2012.

      Rentabilitet i basisscenariet

               (91)

               Som konstateret i betragtning 71 overgår støtten fra 2012 til sammenslutningen, som også i sin helhed bliver omfattet af den nye omstruktureringsplan. Her skal det vurderes, om sammenslutningens langsigtede rentabilitet i sin nye form kan genskabes under den nye omstruktureringsplan frem til 2019.

               (92)

               Til dette formål har Østrig indsendt en finansieringsplanlægning frem til 2019, som omfatter både et basisscenario og et stressscenario for hele sammenslutningen, og på baggrund af hvilken Kommissionen har gennemført sin analyse.

               (93)

               Omstruktureringen af sammenslutningen i kraft af fusioneringen af de lokale primærbanker til regionalt orienterede pengeinstitutter kan for så vidt betragtes som fordelagtig, idet der vil ske en vis udligning af eksisterende forskelle inden for sammenslutningen med hensyn til kapitalgrundlag og egenkapitalforrentning med mulighed for opnåelse af stordriftsfordele og udnyttelse af synergipotentiale. Nedenstående diagram viser tydeligt den reducerede spredning i kapitalgrundlag (CET1) og egenkapitalforrentning (RoE) i den »gamle« og »nye« sammenslutning i forhold til hinanden.

               (94)

               Kommissionen glæder sig over, at potentielle synergier kun indgår i finansieringsplanlægningen på den i forhold til indtægterne lettere kvantificerbare omkostningsside, og at disse kun blev ansat til [70-80] % af det allerede identificerede potentiale. Med mindre end [10-20] % pr. år på personale- og mindre end [5-10] % pr. år på materialeomkostningssiden mener Kommissionen, at der blev valgt en mere forsigtig tilgang, og at der udover de synergier, der allerede er indkalkuleret i finansieringsplanlægningen, kunne være yderligere potentielle synergier.

               (95)

               Sammenslutningens forretningsstrategi i sin nye form forbliver i det væsentlige uændret. Fokus ligger klart på lokale og regionale kunder på såvel privat- som erhvervskundeområdet samt på SMV-området. Disse forretningsområder udgør allerede i dag den væsentligste del af porteføljen, er rentable og er heller ikke blevet anset for problematiske i afgørelsen fra 2012. I basisscenariet vokser beholdningen af rentebærende aktiver på disse områder frem til 2019 med ca. [5-7] % og dermed med mindre end halvdelen af den anslåede vækst i realøkonomien på ca. 15 % i samme tidsrum. (21) Kun inden for særlige forretningsområder, f.eks. i forbindelse med serviceydelser, der vedrører investering i værdipapirer, tilstræbes højere vækstrater. I lyset af disse områders meget begrænsede omfang synes antagelserne omkring en højere vækst at være berettiget.

               (96)

               På passivsiden skal fremhæves den særlige relevans af forretningen med indlån fra privatkunder (ca. 80 % af alle passiver). Denne form for finansiering kategoriseres under Basel III som særligt pålidelig og indgår derfor med høje værdier ved beregningen af finansielle nøgletal såsom Liquidity Coverage Ratio og Net Stable Funding Ratio. Desuden har sammenslutningen leveret dokumentation for indlånsforretningens særlige stabilitet også under krisen, således at Kommissionen betragter sammenslutningens finansielle situation som en særlig styrke. Også i indlånsforretningen ligger væksten frem til 2019 med ca. [5-7] % mere end 50 % lavere end den anslåede vækst i realøkonomien.

               (97)

               Også risikoantagelserne vedrørende de forskellige låneporteføljer synes at være plausible. I basisscenariet svarer de forventede værdier for risikodækningen og værdiforringelserne til standardrisikoomkostningssatser på omkring [7-15] basispoint for privatkundeområdet og [30-45] basispoint for erhvervskundeområdet. Disse antagelser synes at være passende i forhold til den økonomiske situation i den østrigske udlånsvirksomhed, om end ikke konservative.

               (98)

               Planen i basisscenariet fører sammenslutningen fra en negativ RoE ved en CET1 på [9-11] % i 2015 til en RoE på [8-9] % efter skat ved en CET1 på [11-13] % i 2019. I betragtning af den moderate risikoprofil i sammenslutningens forretningsmodel kan den planlagte RoE efter skat anses for at være en rimelig kapitalforrentning.

               (99)

               På baggrund af overvejelserne i betragtning 94-98 vedrørende finansieringsplanlægningen med hensyn til vækst, likviditet, omkostninger, risikostyring og rentabilitet konkluderer Kommissionen, at planlægningen er solid og udarbejdet på basis af princippet om forsigtige antagelser og er egnet til at sikre sammenslutningens langsigtede rentabilitet og dermed evnen til at operere på de finansielle markeder.

      Rentabilitet i stressscenariet

               (100)

               Denne vurdering af den langsigtede rentabilitet og levedygtighed bekræftes også af stressscenariet. Her tages der udgangspunkt i simultan stress i form af a) et længerevarende lavrentemiljø, end det planlægges i øjeblikket, samt b) en kreditkrise. Mens et længerevarende lavt renteniveau lægger pres på rentemarginalen, skal kreditkrisen finansieres via højere risikodækning og værdiforringelser samt via en generelt højere risikovægtning i låneporteføljerne, hvilket medfører øgede egenkapitalkrav.

               (101)

               I kraft af den negativt påvirkede indtægtssituation og det yderligere opståede behov for risikodækning og værdiforringelser ville der for sammenslutningen i 2015 opstå betydelige og i 2016 yderligere mindre tab. Det bliver imidlertid klart, at disse tab selv uden modforanstaltninger såsom et omkostningsbesparelsesprogram eller tilpasning af prismargenen kunne dækkes via den aktuelle kernekapitalandel og kun i begrænset omfang påvirker sammenslutningens langsigtede indtægtsposition. Kernekapitalandelen i dette scenario falder ikke under [8-10] %, og sammenslutningen opnår til trods herfor en rentabilitet efter skat på [5-8] % i 2019.

      Tilsynskrav

               (102)

               Som følge af det kapitalunderskud, der blev påvist i tilsynsmyndighedens omfattende vurdering fra 2014, har sammenslutningen i øjeblikket en målsætning om at opnå en CET1 på 14,63 % inden den 26. juli 2015. Denne målsætning nås ikke i finansieringsplanlægningens nuværende form.

               (103)

               Kommissionen fastholder endvidere, at sammenslutningens foranstaltninger vil medføre en neutralisering af eksponeringen mod positioner i forhold til Immigon (22) og have en negativ indvirkning på CET1 på ca. [0-2] %. Desuden er det fremsendte budget baseret på den antagelse, at disse positioner […] og […] kan reduceres yderligere ved hjælp af salg. Disse salg ville medføre forventede tab på [0-200] mio. EUR med en yderligere tabsrisiko på [0-100] mio. EUR, hvis de planlagte salg ikke kan gennemføres, og tabstranchen på [0-200] mio. EUR forfalder fuldt ud. Yderligere tab på [0-100] mio. EUR ville reducere CET1 med yderligere [0-2] procentpoint.

               (104)

               I forhold hertil har sammenslutningen som supplement til den nye omstruktureringsplan identificeret yderligere foranstaltninger for at reducere sine RVA i videre omfang end fastsat i budgettet. Andre mulige foranstaltninger omfatter en securitisationsstruktur for en låneportefølje af små og mellemstore virksomheder og et salg af start:bausparkasse og IMMO-Bank, hvis gennemførelse ville betyde en øget kernekapitalandel på op til [10-15] % under inddragelse af de fastsatte tærskelværdier for betalinger på Østrigs brugsret. Kommissionen fastholder, at den samtidige gennemførelse af alle disse foranstaltninger — om nødvendigt — vil have negative konsekvenser for bankens fremtidige rentabilitet.

               (105)

               Kommissionen finder imidlertid i betragtning af risicienes begrænsede størrelse og omfanget af de nævnte RVA-foranstaltninger, at budgettet giver tilstrækkeligt spillerum til at begrænse de negative konsekvenser for rentabiliteten. Denne opfattelse understøttes af SSM's positive vurdering af foranstaltningerne i betragtning 35 litra a), b) og c) med hensyn til deres registrering i det østrigske handelsregister. Denne positive vurdering fra SSM er baseret på det samme budget, som også ligger til grund for nærværende afgørelse. Kommissionen går derfor ud fra, at også SSM vil kunne konstatere — også under inddragelse af eventuelle risici i planen, at sammenslutningen er i stand til at opfylde de lovpligtige kapitalkrav, der er gældende efter kontrollen den 26. juli 2015.

      Eget bidrag og byrdefordeling

               (106)

               Kommissionen skal sørge for, at det nye tilsagnskatalog kan erstatte tilsagnskataloget fra 2012, og sikre, at den eksisterende støtte til sammenslutningen, den økonomiske efterfølger og ÖVAG er forenelig med det indre marked. I den forbindelse skal det undersøges, om egetbidrag og byrdefordeling er passende.

               (107)

               For så vidt angår egetbidraget og byrdefordelingen, indeholdt det tilsagnskatalog, der var vedlagt som bilag til afgørelsen fra 2012, bestemmelser om forrentning og tilbagebetaling a) af aktivgarantien og b) af kapital i form af kapitalbeviser samt et forbud mod udbytteudlodninger.

               (108)

               Hvad angår ændringerne i aktivgarantien, beror den aktuelle afviklingsplan ikke på kontante betalinger under garantien i forbindelse med en solvent afvikling. Hvis alle antagelser skulle vise sig at holde, og afviklingsselskabet forbliver solvent uden anvendelse af garantien, ville en i juli 2016 forekommende kontant udbetaling af hele summen af alle berettigede krav under garantien kun bidrage til at forhøje afviklingsmassen i Immigon, som dermed ved afviklingsforløbets afslutning ville have alle indskydere af kapital i form af kapitalbeviser samt egenkapitalindskydere til rådighed. Den aktuelle plan, som indebærer, at udbetaling under garantien kun sker i tilfælde af Immigons truende konkurs, reducerer risikoen for, at statsstøtte anvendes til at kompensere ejere af egenkapitalinstrumenter, til et minimum.

               (109)

               Ifølge tilsagnskataloget fra 2012 skal ÖVAG inden udgangen af 2017 tilbagebetale 300 mio. EUR i form af kapitalbeviser, i hvilken forbindelse sammenslutningen, såfremt de lovpligtige minimumskrav tillader det, skal medvirke til tilbagebetalingen. (23) Formuleringen gør det klart, at det i forbindelse med dette tilsagn snarere handler om en hensigtserklæring end om en juridisk bindende forpligtelse.

               (110)

               I det nye tilsagnskatalog er der her en ny bindende forpligtelse for sammenslutningen. Konkret har sammenslutningen forpligtet sig til at stille et nyt finansielt instrument til rådighed for Østrig (en brugsret) til en nominelt ubetydelig værdi med krav om at modtage overskudsafhængigt udbytte på dette instrument, idet det er højere rangerende end alle andre hybrid- eller udbytteudlodninger og i alt frem til [2020-2025] vil udgøre 300 mio. EUR med fradrag for eventuelle modtagne betalinger fra ÖVAG's afviklingsmasse.

               (111)

               De betalingsstrømme, der svarer til brugsretten, afdækkes yderligere som følger: Østrig får en andel i VBWB på 25 % + 1 aktie (en spærreminoritet) som sikkerhed samt retten til at udpege halvdelen af alle bestyrelsesmedlemmer i VBWB.

               (112)

               I den forbindelse forsynes brugsretten med følgende kumulative betalingstærskelværdier: [0-50] mio. EUR i […], [0-100] mio. EUR i […], [0-200] mio. EUR i […] og 300 mio. EUR i [2020-2025]. Hvis en af disse tærskler ikke overholdes, har Østrig ret til at realisere sin som sikkerhed stillede aktieandel, som ellers efter modtagelse af hele beløbet på 300 mio. EUR igen overgår til at være ejet af sammenslutningen. I tilfælde af manglende overholdelse af en af disse betalingstærskler modtager Østrig yderligere [1-15] % af aktierne i VBWB og retten til at realisere disse sikkerheder. Desuden skal sammenslutningen fremlægge en ny omstruktureringsplan, som Østrig derefter skal anmelde til Kommissionen.

               (113)

               Kommissionen har undersøgt en sådan ny tilbagebetalingsordnings indflydelse på omstruktureringsplanen og er nået til den konklusion, at omstruktureringsplanen er solid nok til at kunne klare tilbagebetalingen som planlagt uden at belaste kernekapitalandelen urimeligt. Tærsklen på [0-50] mio. EUR for […] forbliver mulig selv i det fremlagte stressscenario. Kommissionen bemærker imidlertid, at den samtidige gennemførelse af alle identificerede RVA-reducerende foranstaltninger (24) ville have negativ indflydelse på bankens rentabilitet, hvilket igen kunne bringe tilbagebetalingsplanen i fare.

               (114)

               Efter Kommissionens opfattelse sikrer det nye tilsagn med hensyn til tilbagebetalingen af støtten den fortsatte forenelighed af den eksisterende støtte af følgende årsager:

                           a)

                           Gennem dette tilsagn genereres der et nyt krav for Østrig, som på passende vis erstatter det frafaldne krav til ÖVAG. Som afviklingsselskab forventes det ikke af ÖVAG, at den af kapitalen i form af kapitalbeviser betaler mere tilbage end den i sidste ende kan opnå i overskud i forbindelse med afviklingen.

                           b)

                           Kombinationen af kumulative tærskelværdier og de nedenfor beskrevne frivillige udbytteudlodninger (25) på brugsretten er et passende kompromis mellem sikkerhed for tilbagebetaling af støtte og genoprettelsen af sammenslutningens levedygtighed.

                           c)

                           På dette grundlag kan også forlængelsen af tilbagebetalingsforpligtelsen accepteres.

                           d)

                           Østrig kan om nødvendigt udnytte sin spærreminoritet for at ændre den nye omstruktureringsplan.

               (115)

               Det relevante tilsagn, der er vedlagt afgørelsen fra 2012 som bilag, vedrørende forbuddet mod udbytteudlodninger (26) gælder fortsat i den ændrede form. I henhold til det nye tilsagn kan der udloddes udbytte til eksterne investorer, såfremt

                           a)

                           summen af alle udbytteudlodninger er mindre end [5-8] mio. EUR

                           b)

                           ydelsen for brugsretten som minimum blev betalt med et tilsvarende beløb med fortrinsret i henhold til de aftalte tærskelværdier og i samme år

                           c)

                           Østrig modtager en yderligere kompensationsbetaling af tilsvarende størrelse som de foreslåede udbytter

                           d)

                           der rejses ny tier 1-kernekapital, der som minimum dækker beløbet til udlodning af udbytte samt kompensationsbetalingen.

               (116)

               Kommissionen bemærker, at kombinationen af den højere prioritering af tilbagebetalingsforpligtelsen, kompensationsbetalingen og rejsningen af ny tier 1-kernekapital er tilstrækkelig til at sikre, at støtten ikke anvendes til forrentning af kapital, og at eventuelle udbytter udelukkende betales af overskud.

               (117)

               Samlet konstaterer Kommissionen, at det nye tilsagnskatalog sikrer den eksisterende støttes forenelighed med hensyn til egetbidrag og byrdefordeling.

      Foranstaltninger, der begrænser konkurrencefordrejninger

               (118)

               Kommissionen skal vurdere, om det nye tilsagnskatalog i rimelig grad erstatter tilsagnskataloget fra 2012 og kan sikre den fortsatte forenelighed af den eksisterende støtte til sammenslutningen. Følgelig skal det undersøges, om eventuelle konkurrencefordrejninger i forbindelse med støtten begrænses til et minimum.

               (119)

               Tilsagnskataloget fra 2012 indeholder en række foranstaltninger, der har direkte relation til ÖVAG med det formål at minimere konkurrencefordrejninger: i) Reduktion af balancesum og RVA, ii) begrænsning af ÖVAG's forretningsaktiviteter til sammenslutningsrelaterede forretninger i dens egenskab af sammenslutningens centrale organisation, iii) forbud mod opkøb, iv) forbud mod prislederskab via ÖVAG's datterselskab Livebank (forretningsområdet online banking), v) forbud mod at reklamere med støtten, og vi) adfærdsregler vedrørende aflønning og risikostyring.

               (120)

               Det nye tilsagnskatalog, der er vedlagt som bilag til denne afgørelse, opretholder balancen med hensyn til at begrænse støtterelaterede konkurrencefordrejninger. Således sker reduktionen af balancesum og RVA i forbindelse med afviklingen af ÖVAG, mens fokuseringen på funktionerne i sammenslutningens centrale organisation afklares ved overdragelsen af disse funktioner til VBWB. Det nye tilsagnskatalog holder fast i forbuddene vedrørende prislederskab, opkøb og reklamering med modtagelse af statsstøtte og har også overtaget de andre adfærdsregler.

               (121)

               I forbindelse med forbuddet mod prislederskab må Livebank ikke tilbyde kunder bedre rentebetingelser (for alle løbetider) end konkurrenten med de tredjebedste betingelser på det østrigske marked for direkte online banking.

               (122)

               For sammenslutningen gælder der et forbud mod at foretage opkøb, dvs. at sammenslutningen hverken må erhverve kontrollerende kapitalandele eller minoritetsinteresser eller bundter af aktiver. De eneste undtagelser er a) opkøb, der skal foretages med henblik på at opretholde den økonomiske stabilitet og/eller stabiliteten i sammenslutningen eller for at sikre en effektiv konkurrence, hvis det på forhånd er godkendt af Kommissionen, og b) opkøb, der med henblik på forvaltning af eksisterende forpligtelser over for kunder med betalingsproblemer hører til en banks normale løbende forretninger.

               (123)

               Endvidere gælder der et reklameforbud for sammenslutningen, dvs. at sammenslutningen ikke må reklamere med modtagelsen af støtteforanstaltninger eller med de heraf resulterende fordele.

               (124)

               De øvrige adfærdsregler fastsætter, at sammenslutningen skal sørge for tilstrækkelige godtgørelses- og risikostyringssystemer. Således skal sammenslutningens godtgørelsessystemer være gennemsigtige og bygge på incitamenter, der forhindrer indgåelsen af urimelige risici, samt være rettet mod bæredygtige og langsigtede mål. Sammenslutningen udbygger sin risikostyring og fører en forsigtig, solid virksomhedspolitik baseret på bæredygtighedsprincippet.

               (125)

               Derfor er det Kommissionens opfattelse, at det nye tilsagnskatalog i rimelig grad begrænser de konkurrencefordrejninger, der opstår i kraft af den eksisterende støtte til fordel for ÖVAG —

         VEDTAGET FØLGENDE AFGØRELSE:
   Artikel 1
   1.   De foranstaltninger, der er indeholdt i omstruktureringsplanen af 23. juni 2015, og det dermed forbundne tilsagnskatalog udgør ingen ny statsstøtte.
   2.   Foranstaltningerne i omstruktureringsplanen af 23. juni 2015 og det dermed forbundne tilsagnskatalog er af en sådan form, at de foranstaltninger, som artikel 1, stk. 1, i afgørelse 2013/298/EU henviser til, fortsat er forenelige med det indre marked.
   Artikel 2
   1.   Artikel 2 i afgørelse 2013/298/EU får følgende ordlyd:

      »Artikel 2
      Østrig sikrer, at den omstruktureringsplan, der blev fremsendt den 23. juni 2015, gennemføres fuldt ud, herunder tilsagnene i bilaget til denne afgørelse.«

   2.   Bilaget til afgørelse 2013/298/EU indeholder ordlyden til bilaget i denne afgørelse.
   Artikel 3
   Denne afgørelse er rettet til Republikken Østrig.

      Udfærdiget i Bruxelles, den 2. juli 2015.

            På Kommissionens vegne

         Margrethe VESTAGER

            Medlem af Kommissionen

      (1)  EUT C 46 af 17.2.2012, s. 3.

      (2)  Kommissionens beslutning af 9. december 2008 i sag N 557/2008 — Foranstaltninger i henhold til lov om stabilitet på finansmarkederne (Finanzmarktstabilitätsgesetz) og lov om styrkelse af interbankmarkedet (Interbankmarktstärkungsgesetz) for kreditinstitutter og forsikringsselskaber i Østrig (EUT C 3 af 8.1.2009, s. 2).

      (3)  Den første forlængelse af støtteordningen, herunder visse ændringer, blev godkendt den 30. juni 2009 (EUT C 172 af 24.7.2009, s. 4), den anden forlængelse den 17. december 2009 (EUT C 28 af 4.2.2010, s. 6), den tredje forlængelse den 25. juni 2010 (EUT C 250 af 17.9.2010, s. 4), og den fjerde forlængelse den 16. december 2010 (EUT C 20 af 21.1.2011, s. 3).

      (4)  Se punkt 13 og bilaget til Kommissionens meddelelse (EUT C 10 af 15.1.2009, s. 2).

      (5)  Kommissionens beslutning af 9. december 2011 i sag SA.31883 (2011/C) (ex N 516/2010)– Omstrukturering af Österreichische Volksbanken-AG (EUT C 46 af 17.2.2012, s. 3).

      (6)  Jf. Kommissionens afgørelse af 19. september 2012 om statsstøtte SA.31883 (2011/C) (ex N 516/2010), som Østrig har ydet og planlægger at yde til Österreichische Volksbanken-AG (EUT L 168 af 20.6.2013, s. 30).

      (7)  Sammenslutningen er beskrevet nærmere i betragtning 18 ff.

      (8)  Jf. betragtning 13 og 14 i afgørelsen fra 2012.

      (9)  Jf. betragtning 24 og 25.

      (10)  Yderligere oplysninger fremgår af betragtning 27-30 og afgørelsen fra 2012.

      (11)  Dette kapitalunderskud er beskrevet nærmere i betragtning 33.

      (12)  Yderligere oplysninger fremgår af betragtning 24-29 i afgørelsen fra 2012.

      (13)  Europa-Parlamentets og Rådets forordning (EU) nr. 575/2013 af 26. juni 2013 om tilsynsmæssige krav til kreditinstitutter og investeringsselskaber og om ændring af forordning (EU) nr. 6486/2012 (EUT L 176 af 27.6.2013, s. 1).

      (14)  Lov om bankvæsen (Bankwesengesetz (herefter »BWG«)).

      (15)  Fortrolige oplysninger.

      (16)  Jf. betragtning 45.

      (17)  Rådets forordning (EF) nr. 659/1999 af 22. marts 1999 om fastlæggelse af regler for anvendelsen af artikel 108 i traktaten om Den Europæiske Unions funktionsmåde (EFT L 83 af 27.3.1999, s. 1).

      (18)  Jf. betragtning 66 og 71.

      (19)  Jf. betragtning 82 i afgørelsen fra 2012.

      (20)  Jf. betragtning 93 i afgørelsen fra 2012.

      (21)  Alle antagelser omkring økonomisk vækst og inflation fremgår af Kommissionens forårsberetning 2015.

      (22)  Jf. betragtning 45.

      (23)  Punkt 11.2 i tilsagnskataloget i bilaget til afgørelsen fra 2012.

      (24)  Disse foranstaltninger er beskrevet nærmere i betragtning 100.

      (25)  Jf. betragtning 115.

      (26)  Jf. punkt 9.3 i tilsagnskataloget, der er vedlagt afgørelsen fra 2012 som bilag.

      BILAG

            »BILAG

               TILSAGNSPAKKE I SAG SA.31883 ÖSTERREICHISCHE VOLKSBANKEN-AG

            INDLEDENDE BEMÆRKNINGER
            Ved Kommissionens afgørelse af 19. september 2012 blev statsstøtte SA.31883 (2011/C), som Østrig ydede til fordel for Österreichische Volksbanken AG (ÖVAG), anset for at være forenelig med det indre marked.
            I forbindelse med den nyligt nødvendige omstrukturering af industri-andelsbanksektoren blev det foreliggende tilsagnskatalog udarbejdet under hensyntagen til det hidtidige tilsagnskatalog og den tilgrundliggende omstrukturerings- og afviklingsplan (»omstruktureringsplan«) for ÖVAG. Bestemmelserne i det hidtidige tilsagnskatalog som bilag til Kommissionens afgørelse af 19. september 2012 ophører.
            Den ændrede omstruktureringsplan fastsætter ingen yderligere statslige støtteforanstaltninger for ÖVAG. Reduktionen af ÖVAG's aktiekapital, herunder Østrigs andel på 43,3 % (svarende til omkring 250 mio. EUR), og den samtidige reduktion af Østrigs kapital på 300 mio. EUR i form af kapitalbeviser med 96,65 % udgør ingen ny støtte i henhold til artikel 1, litra c), i Rådets forordning (EF) nr. 659/1999 (1).
            Østrig fremsætter følgende tilsagn for så vidt angår Österreichische Volksbanken-Aktiengesellschaft (»ÖVAG«) og sammenslutningen af industri-andelsbanker, repræsenteret ved Volksbank Wien-Baden AG (»VBWB«) som sammenslutningens nye centrale organisation, således at Kommissionen ved afgørelse i henhold til artikel 107, stk. 3, litra b), i traktaten om Den Europæiske Unions funktionsmåde (TEUF) kan konstatere, at den til ÖVAG ydede støtte er forenelig med det indre marked.
            Denne tekst skal fortolkes i overensstemmelse med den overordnede EU-lovgivning og i medfør af forordning (EF) nr. 659/1999 samt under hensyntagen til den afgørelse, som tilsagnene er vedføjet som tilsagn og/eller betingelser og forpligtelser.
            1.   Generelt

            1.1.   Østrig sikrer, at den omstruktureringsplan, der er indgivet i slutningen af juni 2015 for ÖVAG, gennemføres korrekt og fuldt ud.
            1.2.   Østrig sikrer, at tilsagnene (»tilsagn«) nedenfor overholdes fuldt ud i forbindelse med gennemførelsen af omstruktureringsplanen.
            1.3.   Omstruktureringsfasen slutter på tidspunktet for generalforsamlingen i VBWB, som tager stilling til årsregnskabet for 2019, dog senest den 30. juni 2020. Nedenstående tilsagn finder anvendelse i omstruktureringsfasen, såfremt andet ikke fremgår af det pågældende tilsagn.
            2.   Omstrukturerings- og afviklingsplan

            2.1.   ÖVAG's aktiekapital på 577 328 623,46 EUR (herunder Østrigs andel på 43,3 %) reduceres til 19 335 951,23 EUR. Den statslige kapital i form af kapitalbeviser på 300 mio. EUR reduceres i samme forhold med 96,65 %.
            2.2.   ÖVAG's funktion som central organisation og centralt institut overdrages med tilbagevirkende kraft med skæringsdato den 31. december 2014 fra denne som overdragende selskab til VBWB som overtagende selskab under videreførelse af det overdragende selskab mod vederlag i form af aktier.
            2.3.   Den 4. juli 2015 udtræder ÖVAG af sammenslutningen med den kompetente tilsynsmyndigheds (ECB) godkendelse, drives efter tilsynsmæssig tilladelse som afviklingsselskab i henhold til § 162 i BaSAG og råder som sådan ikke længere over nogen banklicens i henhold til § 1 i BWG. Afviklingsselskabet Immigon skifter navn til »immigon portfolioabbau ag«.
            2.4.   Statens anvendelse af aktivgarantien på 100 mio. EUR er i henhold til aftale om en opfyldelsesgaranti af 15. marts 2013 i udkastet til tillægsaftalen af 25. juni 2015 tilladt fra og med den 31. december 2015 til og med datoen for udarbejdelsen af ÖVAG's årsregnskab for 2017.
            2.5.   Forudsætningen for anvendelsen af aktivgarantien er tilfælde, hvor ÖVAG's fordringer helt eller delvist ikke kan inddrives, skyldnerens formelle konkurs, eller hvor det måtte vise sig nødvendigt for at afværge en eksisterende eller truende insolvens i ÖVAG, forudsat at de øvrige forudsætninger er opfyldt i henhold til ovennævnte tillægsaftale. Skæringsdatoen for vurderingen af de sikrede fordringer i fordringspuljen er den 31. december 2015 i henhold til bilag./1 til aftalen om en opfyldelsesgaranti af 15. marts 2013, jf. ovennævnte tillægsaftale. Der accepteres ingen yderligere krav efter denne skæringsdato.
            2.6.   Afviklingsplanen for ÖVAG har til formål at afvikle aktiverne inden den 31. december 2017. Desuden fremgår det af afviklingsplanen for ÖVAG, at der vil være et positivt likvidationsprovenu. Som delvis kompensation for reduktionen af den aktiekapital i ÖVAG, som ejes af Østrig, afstår sammenslutningen og Volksbanken Holding eGen fra deres krav på likvidationsprovenu i ÖVAG til Østrig. Endvidere blev der af sammenslutningen afgivet et tilsagn om, at man tilstræber, at også andre aktionærer i ÖVAG overdrager deres rettigheder til Østrig.
            3.   Salg af andele i ÖVAG

            ÖVAG vil i forbindelse med gennemførelsen af det foreliggende udkast til omstruktureringsaftalen med Østrig af 23. juni 2015 (»omstruktureringsaftalen«) afhænde alle andele i RZB fuldstændigt inden den 31. december 2017 (»signing«).
            4.   RZB's foranstaltninger

            Østrig sikrer, at de planlagte foranstaltninger fra Raiffeisen Zentralbank Österreich AG (RZB) til aflastning af ÖVAG's egenkapital, som det er fastlagt i omstruktureringsaftalen af 26. april 2012, gennemføres inden den […] i den resterende størrelse på [0-20] mio. EUR.
            5.   Udbytteudlodning fra sammenslutningen (ny)

            5.1.   Udbytteudlodninger fra den konsoliderede sammenslutning af industri-andelsbanker i henhold til § 30a, stk. 1, i BWG, til tredjemand (naturlige eller juridiske personer) er principielt kun tilladt, hvis betingelserne i punkt 5.2. til 5.6. i denne aftale er opfyldt.
            5.2.   Ydelsen for Østrigs brugsret betales i henhold til omstruktureringsaftalen. Navnlig berettiger manglende overholdelse af de heri fastsatte tærskelværdier Østrig til at disponere over sine til VBWB overførte aktier i henhold til omstruktureringsaftalen.
            5.3.   Ydelsen for Østrigs brugsret i henhold til omstruktureringsaftalen betales med fortrinsret med et beløb, der som minimum svarer til udlodningsbeløbet.
            5.4.   Summen af alle udbytteudlodninger er begrænset til [5-8] mio. EUR p.a.
            5.5.   Østrig modtager en kompensationsbetaling, der er uafhængig af punkt 5.3., og som er på størrelse med udbytteudlodningen. Udlodninger af udbytte på elementer af kapitalgrundlaget, som blev tegnet efter den 29. juni 2015 til styrkelse og sanering af sammenslutningen, udløser ingen kompensationsbetaling til Østrig.
            5.6.   Sammenslutningen rejser ny tier 1-kernekapital (netto, efter fradrag af indløsninger), der som minimum dækker beløbet til årlige udbytteudlodninger samt kompensationsbetalinger (kompensation for manglende udlodning).
            6.   ÖVAG's forbud mod udlodning af udbytte

            ÖVAG betaler ikke udbytte indtil afviklingsforløbets afslutning. Betalingerne til forrentning af støtten berøres ikke heraf, hvis der kan skelnes retligt.
            7.   Forbud mod prislederskab

            På indlånsområdet vil Livebank indtil afviklingsforløbets afslutning ikke uden Kommissionens forudgående samtykke tilbyde bedre rentebetingelser (for alle løbetider) end konkurrenten med de tredjebedste betingelser på det østrigske marked for direkte online banking.
            8.   Østrigs andel i Volksbank Wien-Baden AG som sammenslutningens centrale organisation

            8.1.   Østrig modtager vederlagsfrit via sammenslutningen med virkning fra spaltningen af ÖVAG og overdragelsen af funktionen som sammenslutningens centrale organisation til VBWB en andel på 25 % plus en aktie (»25 % + 1«).
            8.2.   I tilfælde af manglende opfyldelse af tilbagebetalingen i henhold til punkt 9.3. i denne aftale modtager Østrig vederlagsfrit via sammenslutningen yderligere aktier i VBWB op til en andel på i alt [26-40] %. Desuden får Østrig råderetten over sine aktier i henhold til bestemmelserne i omstruktureringsaftalen.
            8.3.   Østrig sikres via sammenslutningen en ret til at udpege halvdelen af de medlemmer af bestyrelsen i VBWB, der skal udnævnes af ejerne.
            9.   Forrentning af støtte

            9.1.   Aktivgarantien på 100 mio. EUR fra Østrig forrentes fortsat med en præmie på 10 % p.a, der er uafhængig af overskuddet.
            9.2.   I henhold til omstruktureringsaftalen indrømmer VBWB Østrig en brugsret som kompensation for den i forbindelse med spaltningen reducerede statslige kapital i form af kapitalbeviser i ÖVAG på 300 mio. EUR. Fra ydelsen for brugsretten skal der ske fradrag af den statslige kapital i form af kapitalbeviser, som i forbindelse med spaltningen forbliver hos ÖVAG og kompenseres forskriftsmæssigt.
            9.3.   Betalingen på brugsretten skal være sket med årsregnskabet for VBWB […] til et beløb af mindst [0-50] mio. EUR og med årsregnskabet for VBWB […] til et beløb af mindst [0-100] mio. EUR. I tilfælde af en underskridelse af en af disse to tærskler skal der anmeldes en ny omstruktureringsplan. Det bemærkes, at omstruktureringsaftalen med årsregnskabet for VBWB […] fastsætter en omklassifikation på mindst [0-200] mio. EUR og med årsregnskabet for VBWB [2020-2025] en fuldstændig omklassifikation.
            10.   Øvrige adfærdsregler

            10.1.   ÖVAG og sammenslutningen forpligter sig til et forbud mod at foretage opkøb. Det gælder både erhvervelse af virksomheder, der fremtræder som selvstændige juridiske personer, og andele i virksomheder samt bundter af aktiver, der repræsenterer en transaktion eller driftsgren. Undtaget herfra er opkøb, der skal foretages med henblik på at opretholde den økonomiske stabilitet og/eller stabiliteten i sammenslutningen eller for at sikre en effektiv konkurrence, hvis disse opkøb på forhånd er godkendt af Kommissionen. Undtaget er endvidere opkøb, der med henblik på forvaltning af eksisterende forpligtelser over for kunder med betalingsproblemer hører til en banks normale løbende forretninger.
            10.2.   ÖVAG og sammenslutningen vil ikke reklamere med modtagelsen af støtteforanstaltninger eller med de heraf resulterende fordele.
            10.3.   ÖVAG og sammenslutningen skal gennemgå tilskyndelseseffekten og rimeligheden af sine godtgørelsessystemer og inden for rammerne af de civilretlige muligheder sikre, at disse ikke tilskynder til indgåelse af urimelige risici, og at de er rettet mod bæredygtige og langsigtede mål og er gennemsigtige.
            10.4.   Sammenslutningen udbygger sin risikoovervågning og fører en forsigtig, solid virksomhedspolitik baseret på bæredygtighedsprincippet.
            11.   Tilsynsadministrator

            11.1.   Østrig sikrer, at en uafhængig og tilstrækkeligt kvalificeret tilsynsadministrator, der er underlagt tavshedspligt, løbende overvåger, at ÖVAG's og sammenslutningens omstruktureringsplan gennemføres fuldstændigt og korrekt, og at alle tilsagn i denne tilsagnspakke opfyldes fuldstændigt og korrekt.
            11.2.   Den i bilaget »Tilsynsadministrator« beskrevne procedure finder anvendelse på tilsynsadministratorens udpegelse, opgaver, forpligtelser og frigørelse.
            11.3.   Østrig sikrer, at Kommissionen og tilsynsadministratoren i forbindelse med gennemførelsen af afgørelsen har ubegrænset adgang til alle oplysninger, som er nødvendige for at overvåge gennemførelsen af denne afgørelse. Kommissionen og tilsynsadministratoren kan anmode om forklaringer og præciseringer fra ÖVAG og sammenslutningen. Østrig, ÖVAG og sammenslutningen samarbejder fuldt ud med Kommissionen og tilsynsadministratoren med hensyn til alle forespørgsler i forbindelse med overvågningen af gennemførelsen af denne afgørelse.«

         (1)  Rådets forordning (EF) nr. 659/1999 af 22. marts 1999 om fastlæggelse af regler for anvendelsen af artikel 108 i traktaten om Den Europæiske Unions funktionsmåde (EFT L 83 af 27.3.1999, s. 1).


title: 2004/742/EF, Euratom:Rådets afgørelse af 28. juni 2004 om beskikkelse af et fransk medlem af Det Økonomiske og Sociale Udvalg

text:
               30.10.2004

               DA

               Den Europæiske Unions Tidende

               L 328/97

      RÅDETS AFGØRELSE

   af 28. juni 2004
   om beskikkelse af et fransk medlem af Det Økonomiske og Sociale Udvalg
   (2004/742/EF, Euratom)
   RÅDET FOR DEN EUROPÆISKE UNION HAR —
   under henvisning til traktaten om oprettelse af Det Europæiske Fællesskab, særlig artikel 259,
   under henvisning til traktaten om oprettelse af Det Europæiske Atomenergifællesskab, særlig artikel 167,
   under henvisning til Rådets afgørelse 2002/758/EF, Euratom af 17. september 2002 om beskikkelse af medlemmerne af Det Økonomiske og Sociale Udvalg for perioden fra den 21. september 2002 til den 20. september 2006 (1),

         under henvisning til den kandidatliste, som den franske regering har forelagt, og
   efter at have indhentet udtalelse fra Kommissionen for De Europæiske Fællesskaber —
   TRUFFET FØLGENDE AFGØRELSE:
   Eneste artikel
   Laure BATUT beskikkes som medlem af Det Økonomiske og Sociale Udvalg som efterfølger for Jean-Marc BILQUEZ for den resterende del af dennes mandatperiode, dvs. indtil den 20. september 2006.

      Udfærdiget i Luxembourg, den 28. juni 2004.

            På Rådets vegne

         M. CULLEN

            Formand

      (1)  EFT L 253 af 21.9.2002, s. 9.


title: Rådets Afgørelse af 15. juli 1974 om indgåelse af aftalen mellem Det europæiske økonomiske Fællesskab og republikken Tchad om levering af skummetmælkspulver og butteroil som fødevarehjælp

text:
Nr. L 219/40                              De Europæiske Fællesskabers Tidende                         9 . 8 . 74
                                                    RÅDETS AFGØRELSE
                                                        af 15. juli 1974
             om indgåelse af aftalen mellem Det europæiske økonomiske Fællesskab og republikken
                      Tchad om levering af skummetmælkspulver og butteroil som fødevarehjælp
                                                         (74/407/EØF)
             RÅDET FOR DE EUROPÆISKE FÆLLESKABER HAR —
             under henvisning til traktaten om oprettelse af Det europæiske økonomiske Fællesskab,
             særlig artiklerne 113 , 114 og 228 ,
             under henvisning til henstilling fra Kommissionen, og
             ud fra følgende betragtning:
             Rådet har ved forordningerne (EØF) nr. 3582/73 (*) og (EØF) nr. 3583/73 (2) besluttet
             at stille 800 tons skummetmælkspulver og 150 tons butteroil til rådighed for republikken
             Tchad —
             VEDTAGET FØLGENDE AFGØRELSE :
                                                           Artikel 1
             På Fællesskabets vegne indgås aftalen mellem Det europæiske økonomiske Fællesskab
             og republikken Tchad om levering af skummetmælkspulver og butteroil som
             fødevarehjælp, som er bilag til denne afgørelse.
                                                           Artikel 2
            Formanden for Rådet bemyndiges til at udpege de personer, som er beføjede til at
            undertegne aftalen og at give dem de nødvendige fuldmagter til at forpligte Fællesskabet.
             Udfærdiget i Bruxelles, den 15 . juli 1974.
                                                                               På Rådets vegne
                                                                              Chritian BONNET
                                                                                Formand
            (!) EFT nr. L 359 af 28 . 12. 1973 , s. 50.
            H EFT nr. L 359 af 28 . 12. 1973 , s . 51 .


Avis juridique important

|

42001D0764

Afgørelse truffet af repræsentanterne for medlemsstaternes regeringer, forsamlet i Rådet den 23. oktober 2001 om ophør af aftalen af 21. marts 1955 om indførelse af direkte internationale jernbanetariffer for transport af kul og stål

EF-Tidende nr. L 288 af 01/11/2001 s. 0038 - 0039

Afgørelse truffet af repræsentanterne for medlemsstaternes regeringer, forsamlet i Rådetden 23. oktober 2001om ophør af aftalen af 21. marts 1955 om indførelse af direkte internationale jernbanetariffer for transport af kul og stål(2001/764/EKSF)REPRÆSENTANTERNE FOR REGERINGERNE FOR DET EUROPÆISKE KUL- OG STÅLFÆLLESSKABS MEDLEMSSTATER, FORSAMLET I RÅDET, HAR -under henvisning til traktaten om oprettelse af Det Europæiske Kul- og Stålfællesskab, særlig artikel 14 og 70, og til konventionen om overgangsbestemmelserne, særlig § 10, stk. 2, og stk. 3, nr. 2,under henvisning til artikel 54, litra b), i Wienerkonventionen om traktatretten af 1969,under henvisning til aftalen af 1955 om indførelse af direkte internationale jernbanetariffer for transport af kul og stål (i det følgende benævnt "aftalen af 1955"), ogud fra følgende betragtninger:(1) Aftalen af 1955 indeholder ikke bestemmelser om ophør.(2) Kommissionen har vedtaget en meddelelse om ophør af aftalen af 1955.(3) I den rapport, som er vedlagt revisionen af aftalen af 1955 i forbindelse med udarbejdelsen af den femte tillægsaftale til aftalen af 1955, har en række nationale delegationer navnlig udtrykt ønske om sammen med jernbanerne at fortsætte arbejdet med henblik på at ophæve aftalen i en senere fase.(4) Særlig artikel 5 i Rådets direktiv 91/440/EØF(1) - samt Rådets direktiv 95/18/EF(2) og 95/19/EF(3) - sigter mod at gøre jernbanetransport mere effektiv og konkurrencedygtig i forhold til andre transportformer og at give jernbanevirksomhederne status som uafhængig operatør, hvilket giver dem mulighed for at handle på kommercielle vilkår og tilpasse sig markedet.(5) Der bør tages hensyn til den økonomiske situation, som der er redegjort for i Kommissionens ovennævnte meddelelse.(6) Aftalen af 1955 og EKSF-tarif 9001, som blev indført ved denne aftale, anvendes reelt ikke længere.(7) Kommissionen bør opsige aftalen af 28. juli 1956 om indførelse af direkte internationale jernbanetariffer for transport af kul og stål i transit gennem det schweiziske område(4) i henhold til den bemyndigelse, der blev givet i afgørelse truffet af konferencen mellem repræsentanterne for medlemsstaternes regeringer den 17. juni 1999, samtidig med at aftalen af 1955 ophører -TRUFFET FØLGENDE AFGØRELSE:Artikel 1Aftalen af 21. marts 1955 om indførelse af direkte internationale jernbanetariffer for transport af kul og stål ophører seks måneder efter denne afgørelses ikrafttræden.Artikel 2Rådets generalsekretær underretter snarest Europa-Kommissionen om ophøret af aftalen af 1955.Artikel 3Denne afgørelse træder i kraft på dagen for offentliggørelsen i De Europæiske Fællesskabers Tidende.Udfærdiget i Luxembourg, den 23. oktober 2001.A. Neyts-UyttebroeckFormand(1) Rådets direktiv 91/440/EØF af 29. juli 1991 om udvikling af Fællesskabets jernbaner (EFT L 237 af 24.8.1991, s. 25). Senest ændret ved Europa-Parlamentets og Rådets direktiv 2001/12/EF (EFT L 75 af 15.3.2001, s. 1).(2) Rådets direktiv 95/18/EF af 19. juni 1995 om udstedelse af licenser til jernbanevirksomheder (EFT L 143 af 27.6.1995, s. 70). Ændret ved Europa-Parlamentets og Rådets direktiv 2001/13/EF (EFT L 75 af 15.3.2001, s. 26).(3) Rådets direktiv 95/19/EF af 19. juni 1995 om tildeling af jernbaneinfrastrukturkapacitet og opkrævning af infrastrukturafgifter (EFT L 143 af 27.6.1995, s. 75).(4) EFT 17 af 29.5.1957, s. 223/57.


title: 2014/611/EU: Europa-Parlamentets afgørelse af 3. april 2014 om decharge for gennemførelsen af budgettet for Eurojust for regnskabsåret 2012

text:
               5.9.2014

               DA

               Den Europæiske Unions Tidende

               L 266/286

         EUROPA-PARLAMENTETS AFGØRELSE
   af 3. april 2014
   om decharge for gennemførelsen af budgettet for Eurojust for regnskabsåret 2012
   (2014/611/EU)
   EUROPA-PARLAMENTET,

               —

               der henviser til det endelige årsregnskab for Eurojust for regnskabsåret 2012,

               —

               der henviser til Revisionsrettens beretning om årsregnskabet for Eurojust for regnskabsåret 2012 med Eurojusts svar (1),

               —

               der henviser til Rådets henstilling af 18. februar 2014 (05849/2014 — C7-0054/2014),

               —

               der henviser til artikel 319 i traktaten om Den Europæiske Unions funktionsmåde,

               —

               der henviser til Rådets forordning (EF, Euratom) nr. 1605/2002 af 25. juni 2002 om finansforordningen vedrørende De Europæiske Fællesskabers almindelige budget (2), særlig artikel 185,

               —

               der henviser til Europa-Parlamentets og Rådets forordning (EU, Euratom) nr. 966/2012 af 25. oktober 2012 om de finansielle regler vedrørende Unionens almindelige budget og om ophævelse af Rådets forordning (EF, Euratom) nr. 1605/2002 (3), særlig artikel 208,

               —

               der henviser til Rådets afgørelse 2002/187/RIA af 28. februar 2002 om oprettelse af Eurojust for at styrke bekæmpelsen af grov kriminalitet (4), særlig artikel 36,

               —

               der henviser til Kommissionens forordning (EF, Euratom) nr. 2343/2002 af 19. november 2002 om rammefinansforordning for de organer, der er omhandlet i artikel 185 i Rådets forordning (EF, Euratom) nr. 1605/2002 om finansforordningen vedrørende De Europæiske Fællesskabers almindelige budget (5),

               —

               der henviser til Kommissionens delegerede forordning (EU) nr. 1271/2013 af 30. september 2013 om rammefinansforordningen for de organer, der er omhandlet i artikel 208 i Europa-Parlamentets og Rådets forordning (EU, Euratom) nr. 966/2012 (6), særlig artikel 108,

               —

               der henviser til forretningsordenens artikel 77 og bilag VI,

               —

               der henviser til betænkning fra Budgetkontroludvalget og udtalelse fra Udvalget om Borgernes Rettigheder og Retlige og Indre Anliggender (A7-0186/2014),

               1.

               meddeler den administrerende direktør for Eurojust decharge for gennemførelsen af Eurojusts budget for regnskabsåret 2012;

               2.

               fremsætter sine bemærkninger i nedenstående beslutning;

               3.

               pålægger sin formand at sende denne afgørelse og beslutningen, der er en integrerende del heraf, til den administrerende direktør for Eurojust, Rådet, Kommissionen og Revisionsretten og drage omsorg for, at de offentliggøres i Den Europæiske Unions Tidende (L-udgaven).

         Martin SCHULZ

            Formand

         Klaus WELLE

            Generalsekretær

      (1)  EUT C 365 af 13.12.2013, s. 228.

      (2)  EFT L 248 af 16.9.2002, s. 1.

      (3)  EUT L 298 af 26.10.2012, s. 1.

      (4)  EFT L 63 af 6.3.2002, s. 1.

      (5)  EFT L 357 af 31.12.2002, s. 72.

      (6)  EUT L 328 af 7.12.2013, s. 42.


title: Rådets Afgørelse af 15. oktober 1973 om indgåelse af aftalen mellem Det europæiske økonomiske Fællesskab og Malta om levering af blød hvede som fødevarehjælp

text:
Nr. L 355/18                            De Europæiske Fællesskabers Tidende                         24. 12. 73
                                                RÅDETS AFGØRELSE
                                                   af 15 . oktober 1973
             om indgåelse af aftalen mellem Det europæiske økonomiske Fællesskab og Malta om
                                      levering af blød hvede som fødevarehjælp
                                                  ,   (73/41 l/EØF)
             RÅDET FOR DE EUROPÆISKE FÆLLESSKABER HAR
             under henvisning til traktaten om oprettelse af Det europæiske Fællesskab, særlig
            artiklerne 113 , 114 og 228,
            under henvisning til henstilling fra Kommissionen, og
            ud fra følgende betragtninger :
             Det europæiske økonomiske Fællesskab har afgivet en erklæring om foreløbig gennem
            førelse af konventionen om fødevarehjælp af 1971 ; denne konvention finder anvendelse
             fra den 1 . juli 1971 ;
             Malta har ved skrivelse af den 16. august 1972 fremsat en anmodning om fødevarehjælp ;
             i betragtning af forsyningssituationen på Malta med hensyn til korn bør der tildeles
            dette (land 2 500 tons blød hvede som gave, inden for rammerne af Fællesskabets
            program for fødevarehjælp for 1972/ 1973 ,
            TRUFFET FØLGENDE AFGØRELSE :
                                                        Artikel 1
            På Fællesskabets vegne indgås aftalen mellem Det europæiske økonomiske Fællesskab
            og Malta om levering af blød hvede som fødevarehjælp, hvis tekst er bilagt denne
            afgørelse.
                                                        Artikel 2
                                                                        \
            Formanden for Rådet bemyndiges til at udpege de personer, som har fuldmagt til at
            underskrive aftalen, og til at overdrage dem de nødvendige beføjelser til at forpligte
            Fællesskabet.
            Udfærdiget ii Bruxelles, den 15 . oktober 1973 .
                                                                               På Rådets vegne
                                                                                I. NØRGAARD
                                                                                Formand